**សម្ភាសរបស់ឈ្មោះ ចេត ស្រីនី**

**ក៖ អ្នកសម្ភាសឈ្មោះ : ហេង សុជីវី ​​ ​ ​ ខ៖ អ្នកត្រូវបានគេសម្ភាសឈ្មោះ ចេត ស្រីនី**

**ពត៌មានសង្ខេបឈ្មោះ ចេត ស្រីនី**

*ការសម្ភាសនៅឆ្នាំ២០២០ អ៊ី ចេត ស្រីនី កើតនៅថ្ងៃទី២ ខែ២ ឆ្នាំ១៩៧៦ កើតថោះ មានអាយុ៤៤ឆ្នាំ កើតនៅស្រុកស្វាយជុំ ខេត្តស្វាយរៀង។អ៊ី អត់សូវបានរៀនសូត្របានច្រើននោះទេព្រោះគ្រួសារមានជីវៈភាពលំបាក ដែលមានបងប្អូនទាំងអស់៦នាក់អ៊ីជាកូនពៅគេ។ ជីវិតរបស់អ៊ីពេលដែលមានស្វាមីដោយការសែនអត់បានរៀបការ ហើយមានកូន តែអ៊ីជួបរឿងដល់ថ្នាក់ចង់គិតខ្លីព្រោះតែស្វាមីមានផ្ទុកជំងឺអេសជ៏ និងចំលងមកអ៊ីដែល ចឹងអ៊ីបានឆ្កួតចិត្ត៣ឆ្នាំ ហើយលេបថ្នាំដើម្បីសម្លាប់ខ្លួនតែត្រូវបានកូនយកទៅពេទ្យព្យាបាលទាន់។ក្រោយមកជីវិតអ៊ីបានគ្រូពេទ្យនិងអង្កការជួយលើកទឹកចិត្ត ឥឡូវអ៊ីបានមានគំនិតលើកទឹកចិត្តខ្លួនឯងហើយរឹងម៉ាំងដើម្បីចិញ្ចឹមកូន គិតពីអនាគតកូន ដោយក្តីស្រមៃចង់មានផ្ទះអោយកូនៗនៅ ហើយអោយកូនមានមុខរបរច្បាស់លាស់ អ៊ីសប្បាយចិត្តហើយ ចឹងសព្វថ្ងៃអ៊ីបានធ្វើការងារ២កន្លែងគឺនៅអង្គការជាអ្នកអនាម័យនិងជាអ្នកសាឡនធ្វើក្រចក។*

ក៖ ចាសជាដំបូងជម្រាបសួរអ៊ី!

ខ៖ ចាសជម្រាបសួរ!

ក៖ ចាសអ៊ីចឹងខ្ញុំមានឳកាសដើម្បីមកសម្ភាសដល់អ៊ីហើយថ្ងៃសម្ភាសគឺជាថ្ងៃទី៦ ខែ៦ ឆ្នាំ២០២០! ហើយខ្ញុំអ្នកសម្ភាសមានឈ្មោះហេងសុជីវី ហើយអ៊ីវិញតើអ៊ីមានឈ្មោះអ្វីដែរ?

ខ៖ ឈ្មោះ ចេតស្រីនី!

ក៖ ចាស?

ខ៖ ឈ្មោះ ចេតស្រីនី!

ក៖ ចុះតើមានត្រូវជាមួយនឹងអត្តសញ្ញាណប័ណ្ណដែរអត់?

ខ៖ ចាសត្រូវ!

ក៖ ចុះតើមានឈ្មោះហៅក្រៅផ្សេងពីហ្នឹងដែរឬទេ?

ខ៖ ឈ្មោះហៅក្រៅមានឈ្មោះថា ស្រីនាង!

ក៖ អូចឹងតើអ្នកណាគេអ្នកហៅអ៊ីចឹងដែរអ៊ី?

ខ៖ អ្នកក្រៅហៅ គេហៅថាឈ្មោះទេ គឺម៉ាក់អាម៉ីចឹងណា។

ក៖ចឹងអរ! ចឹងហើយឈ្មោះអ៊ីកំណើតហ្នឹង តើឪពុកម្តាយរបស់អ៊ីដាក់អោយតើគាត់មានប្រាប់អ៊ីថាតើមានអត្តន័យយ៉ាងម៉េចដែរសម្រាប់ជីវិតរបស់អ៊ី?

ខ៖ និយាយរួមចឹងទៅគឺគាត់បានប្រាប់ថាអឺ ពេលខ្ញុំដឹងក្តីមកគឺមានតែម្តាយនោះទេ អត់មានឪពុកទេ ព្រោះគាត់ស្លាប់តាំងពីខ្ញុំនៅពីតូចមកម្លេះខ្ញុំអត់មានដែរបានស្គាល់គាត់ផង។

ក៖ ចឹងអ៊ី!

ខ៖ ចាស!

ក៖ ចឹងតើអ៊ីមានស្រុកកំណើតនៅឯណាដែរ?

ខ៖ ស្វាយរៀង!

ក៖ ចុះភូមិឃុំអ្វីដែរ?

ខ៖ ឃុំស្វារៀង ស្រុកស្វាយជុំ ខេត្តស្វាយរៀង!

ក៖ ចាស! ហើយចឹងសម្រាប់កាលនុងអ៊ីមានដឹងថាគាត់មានបានប្រកបការងារអ្វីដើម្បីចិញ្ចឹមជីវិតនិងគ្រួសារ?

ខ៖ និយាយរួមចឹងទៅគាត់ជាអ្នកស្រែចឹងហើយគាត់បានធ្វើស្រែចំការគាត់ធ្វើស្រែចឹងម្តាយខ្ញុំអ្នកលំបាកណាស់ គាត់ធ្វើស្រែហើយម៉េម៉ាយហើយចិញ្ចឹមកូនដល់ទៅ៦នាក់! ។

ក៖ ចាសគាត់ឈ្មោះអ្វីគេ?

ខ៖ គាត់មានឈ្មោះថាចេតសាម៉ុន!

ក៖​ចុះឪពុកវិញ?

ខ៖​ឪពុកគាត់ខ្ញុំអត់មានដែរបានស្គាល់មុខនោះផង ចឹងខ្ញុំអត់មានដែរបានស្គាល់!

ក៖ ចុះម្តាយអ៊ីមានដែលបាននិយាយអំពីជីវិតរបស់ពួកគាត់ទាំង២នាក់អោយដល់អ៊ីបានស្តាប់ដែរឬទេ?

ខ៖​គាត់និយាយតើ គាត់តែងតែនិយាយប្រាប់ថាគាត់នៅជាមួយនឹងឪពុករបស់ខ្ញុំគាត់តែងតែលំបាក!ធម្មតាគាត់ និយាយទៅដឹងម៉េចបានជាគាត់បានធ្វើបុណ្យលាជាតិជាមួយនឹងឪរបស់ខ្ញុំ

ក៖ ហឹមធ្វើបុណ្យលាជាតិទៀត!

ខ៖ ហ្នឹងហើយ!

ក៖ តើមានបញ្ហាអ្វីទៅ?

ខ៖ គាត់មានបញ្ហាជាមួយនឹងក្រុមគ្រួសាររបស់គាត់ដោយសារប៉ាគាត់ស្រវឹងអីចឹងធ្វើបាបរករឿងអីគាត់ចឹងណា! ធ្វើបាបគាត់អោយលំបាក។

ក៖ ចាស!ដល់ពេលចឹងទៅក៏គាត់លែងគ្នាចឹងទៅ!

ខ៖ អត់មានលែងនោះទេ ចឹងដឹងថាគាត់បានស្លាប់នៅកាលជំនាន់ប៉ុលពតដោយសារតែអាពតគេយកគាត់ទៅសម្លាប់ចោល!

ក៖ អឺ! ចឹងអ៊ីបងប្អូនរបស់អ៊ីទាំងអស់៦នាក់អី!

ខ៖ មាន៦នាក់!

ក៖ចឹងតើអ៊ីមានកូនទីប៉ុន្នានដែរ?

ខ៖ ខ្ញុំជាកូនពៅគេ!

ក៖ចុះបងៗរបស់អ៊ីតើគាត់មានឈ្មោះអ្វីគេខ្លះដែរតើបងមានបានចាំដែរឬទេ?

ខ៖ ចាំតើ! បងស្រីរបស់ខ្ញុំ គឺបងនួន បងអ៊ំណរ បងម៉ាលី អ៊ំអិន អ៊ំនឿស្រីរបស់ខ្ញុំ។

ក៖ ចុះតើគាត់ទាំងអស់គ្នាមកដល់ពេលឥឡូវនេះគាត់នៅឯណាខ្លះដែរ?

ខ៖ គាត់នៅខាងខេត្តស្វាយរៀង!

ក៖ ទាំងអស់គ្នា!

ខ៖ ចាស!

ក៖ ចុះតើគាត់មានបានប្រកបមុខរបរអ្វីដែរ?

ខ៖ គាត់បង​ប្រុសរបស់ខ្ញុំគាត់បានធ្វើជាជាងសំណង់ណា! គាត់ធ្វើជាជាងសំណង់ចឹងហើយគាត់បានធ្វើផ្ទះនៅស្រែ ដូចជាធ្វើបន្ទប់ទឹកអោយគេដូចជាធ្វើផ្ទះបាយអីចឹងនៅក្រោមៗចឹងណា ។

ក៖ ចុះអ៊ីវិញរាល់ថ្ងៃ?

ខ៖ បងស្រីរបស់ខ្ញុំរាល់ថ្ងៃគាត់អត់មានធ្វើអីកើតនោះទេ ព្រោះអីគាត់ឈឺឆ្អឹងខ្នងចឹងនៅតែផ្ទះចិញ្ចឹមតែកូនបងស្រីរបស់ខ្ញុំ១នាក់ទៀតចឹងណា ហើយគាត់អត់មានកូននោះទេ និយាយរួមទៅបងប្អូនរបស់ខ្ញុំមាន៣នាក់ហើយម៉េម៉ាយទាំង៣។

ក៖ ចុះអ៊ីវិញតើរាល់ថ្ងៃប្រកបមុខរបរអ្វីដែរ?

ខ៖ នៅអង្កការ១ ធ្វើផ្នែកអនាម័យ!

ក៖ ចឹងបានធ្វើរហូតមកដល់សព្វថ្ងៃហ្នឹង?

ខ៖ ចាស!

ក៖ ចឹងតើបានប៉ុន្នានឆ្នាំហើយការងារហ្នឹង?

ខ៖ ខ្ញុំធ្វើប្រហែលជាបាន១០ជាងហើយ!

ក៖ ចឹង១០ឆ្នាំ ចឹងការងារដំបូងរបស់អ៊ីតើអ្វីគេដេស?

ខ៖ កាលពីពេលមុនដំបូងខ្ញុំជាជាងកាត់ក្រចក ដល់ពេលឥឡូវនេះក៏នៅតែធ្វើដែរ ដល់ពេលថ្ងៃសៅរ៏អីឡើងធ្វើអោយគេ!

ក៖ ចាសហើយចុះបន្ទាប់មកទៀតអ៊ី?

ខ៖ បន្ទាប់មកទៀតធ្វើការ!

ក៖ នៅអង្កការ?

ខ៖ ហ្នឹងហើយ!

ក៖ ចុះអ៊ីកាលពីពេលមុនដំបូងហេតុអ្វីបានជាចាប់យកជំនាញធ្វើក្រចក?

ខ៖ កាលនុងខ្ញុំមកនៅជាមួយនឹងប្តីរបស់ខ្ញុំនៅខាងកំពង់សោមនេះ ហើយបានខ្ញុំទៅជាមួយនឹងប្តីរបស់ខ្ញុំ គាត់ជាជាងធ្វើក្រចក គាត់បានដើរនៅតាមផ្ទះចឹងណា ក៏ខ្ញុំនឹកឃើញថាក៏យើងអត់មានចេះធ្វើអីចឹង នៅតែផ្ទះចឹងដើរទៅធ្វើក្រចកតាមគាត់ហ៎ ដល់ពេលដើរតាមគាត់ហើយបានខ្ញុំដើរតាមគាត់តែ១អាទិត្រចឹងក៏ខ្ញុំឈប់រៀនជាមួយគាត់ខ្ញុំបានទិញអ៊ីវ៉ាន់ដើរធ្វើដោយខ្លួនឯង។

ក៖ ចាសអ៊ី!

ខ៖ ចាស!

ក៖ អ៊ីចឹងសម្រាប់កាលពីមុនមកតើអ៊ីមានបានរៀនសូត្រដល់កំរិតណាដែរ?

ខ៖ ខ្ញុំរៀនសូត្របានត្រឹមថ្នាក់ទី៣ហ្នឹង អត់មានចេះអក្សរផងនុង!

ក៖ ម៉េចចឹងអ៊ី?

ខ៖ ដោយសារតែម្តាយរបស់ខ្ញុំគាត់លំបាកពេក!រហូតដល់លំបាកសឹងថារកអ្វីញ៉ាំអត់មានបានចឹងណា!រកព្រឹកខ្វះល្ងាច រកល្ងាចខ្វះព្រឹកចឹងណា យើងធ្វើស្រែគឺយើងធ្វើប្រវាស់អោយគេ ដល់ចឹងអត់មានគោនិងមានក្របីនោះទេយើងបានប្រវាស់អោយគេចឹងណា គាត់មានកូនច្រើនពេកចឹងទំរាំតើមានស្រូវអង្កនុងបានផលចឹងគាត់បានស៊ីឈ្នួលធ្វើស្រូវអោយគេចឹងណា ដល់ពេលធ្វើហើយសងទៅគេដល់ចឹងញ៉ាំងអត់មានគ្រាប់គ្រាន់! ដល់ចឹងខ្ញុំដល់ទៅពេលខែធ្វើស្រែចឹង ខ្ញុំទៅជួយទឹកត្រីគាត់ ទៅរកត្រីជាមួយនឹងបងប្រុសរបស់ខ្ញុំដើម្បីយកត្រីហ្នឹងយកទីដូរអង្កគេដើម្បីញ៉ាំវាលំបាកចឹង ដល់ពេលហើយខ្ញុំឃើញម្តាយខ្ញុំវេទនាពេក ចឹងក៏ខ្ញុំឈប់រៀនតាំងពីនុងហើយខ្ញុំបានដើរស៊ីឈ្នួលគេចឹងទៅណា ដើម្បីយកលុយមកគ្រប់គ្រង់ ក្នុងផ្ទះ ហើយដល់ពេលខ្ញុំដឹងក្តីមកគឺដឹងថាលំបាកតែម្តង។

ក៖ ចឹងអ៊ីនៅកាលនុងដឹងក្តីមកគឺបានជួយធ្វើកិច្ចការងារផ្ទះចឹងទៅ?

ខ៖ ហ្នឹងហើយដឹងថាកិច្ចការងារផ្ទះគឺបានធ្វើទាំងអស់! ហើយធ្វើការងាររែកភ្ជួរអីធ្វើទាំងអស់! ក៖ ចឹងរែកដីភ្ជួរដី?

ខ៖ រែកដីភ្ជួរសំណាបនោះហ្នឹងហើយ រែកស្រូវច្រូត ដល់ពេលអស់ពីច្រូតរែក១ផ្ទះ!

ក៖ ចឹង!

ខ៖ដល់ពេលខែស្ទូងចឹងបានភ្ជួររាស់ចឹង និយាយទៅភ្ជួររាស់គឺបានភ្ជួរបាន១ចប់!

ក៖ ហើយអត់បានរៀនជួយការងារឪពុកម្តាយ?

ខ៖ ចាស!

ក៖ ចាសៗ!ហើយអ៊ីកាលនុងបំណងប្រាថ្នានៅតូចតើមានដែរឬទេថាធំឡើងចង់ធ្វើអ្វី?

ខ៖ និយាយកាលនុងខ្ញុំអត់មានប៉ងប្រាថ្នាអីនោះទេ ខ្ញុំដឹងថាម៉ែអើយ កាលខ្ញុំនៅស្រែនោះខ្ញុំហត់ណាស់ណា ដឹងថាខ្ញុំមានវាសនាបានទៅនៅឯភ្នំពេញអត់នោះទេ ដឹងថាម៉ែខ្ញុំអ្នកថា ហើយហែងមានបងប្អូនណា បើសិនជាហែងចង់ទៅនៅឯភ្នំពេញនោះក៏ គាត់បានចេះតែនិយាយថាចឹងណារហូតមក ក៏ខ្ញុំបានទៅនៅជាមួយនឹងបងស្រីរបស់ខ្ញុំ ចឹងបងស្រីរបស់ខ្ញុំគាត់មានប្តីទៅនៅឯខាងកំពង់សោមឯណោះ! ដល់ចឹងខ្ញុំបានទៅនៅជាមួយនឹងគាត់ បានទៅនៅជាមួយនឹងគាត់ ធ្វើការងារសំណង់ ដល់ចឹងការងារសំណង់ហ្នឹង១ថ្ងៃបានតែ៣៥០០នោះទេ! នៅក្នុង១ថ្ងៃមានសំណង់លាយកំបោរអោយគេ កើបខ្សាច់កើបអីចឹង!

ក៖ ចាស!អ៊ីចឹងជីវិតរបស់អ៊ីហ្នឹងកាលពីនៅពីកុមារភាពហ្នឹង តើអ៊ីមានអនុស្សោវរីយ៏អ្វីជាមួយនឹងបងប្អូនរបស់អ៊ីដែរ?

ខ៖ និយាយទៅអនុស្សោវរីយ៏ជាមួយនឹងឪពុកម្តាយខ្ញុំគឺទៅមើលគោ! មើលគោ មើលក្របីចឹងណា ជួនកាលខ្ញុំជាក្មេងណា និយាយទៅក្មេងចូលចិត្តដើរលេង ហើយដើរលេងហើយបងប្រុសរបស់ខ្ញុំ! ដេញវ៉ៃរហូត ដឹងថាគាត់បានទៅរកនោះគាត់ដេញវ៉ៃហើយ ហើយបងប្រុសនុងបាត់គេអត់បាននោះទេ តែថាបាត់ចឹងសួររកហើយ ដល់ពេលជួបមុខគ្នាគឺដឹងថាឈ្លោះគ្នាចឹងវិញ!

ក៖ ហឹស!

ខ៖ ដល់ចឹងវល់តែម្តាយខ្ញុំថា អញឆ្ងល់!! ហើយដល់ពេលទៅរៀនចឹងម៉ាក់ខ្ញុំនៅស្រែមែន ហើយមានតែម្តាយឪរបស់ខ្ញុំមួយនោះទេ តែនៅស្រែក៏ប៉ុន្តែខ្ញុំអត់មានចេះញ៉ាំប្រហុកនោះទេ ស្លអីអត់មានចេះនោះទេ ទាល់តែថាគាត់បានស្លឆ្អិនចឹងហើយបានគាត់បានដូស១ចាន ហើយចូលចិត្តធ្វើបាបដល់ខ្ញុំ ហើយគាត់បានយកម្ទេសហ្នឹងដាក់ស្លត្រកួន ហើយដាក់នៅក្នុងហ្នឹងហើយដល់ចឹងខ្ញុំអត់ចេះញ៉ាំម្ទេស!

ក៖ ហាសៗចឹង! ហើយមកដល់ពេលឥឡូវនេះនៅតែចឹងទៀតឬក៏គាត់មានបានដឹងយ៉ាងម៉េចដែរ?

ខ៖ មកដល់ពេលឥឡូវនេះដល់ពេលជួបមុខខ្ញុំគាត់បាននឹកឃើញមកវិញទាំងអស់! គាត់សុំទោសប្អូនណា។

ក៖​ចាសគាត់ដឹងកុំហុសនោះចាស!

ខ៖ ចា

ក៖ ចាសចឹងបងប្រុសក៏គាត់ស្រលាញ់ដែរ តែថាកាលនោះគាត់ចេះតែញោះទៅណា!

ខ៖ ញោះ!

ក៖ ចាស

ខ៖ និយាយទៅខ្ញុំហត់រហូតតែម្តង កាលពីមុនធ្លាប់ទៅរកអាចម៏ក្របីគោអីយកមកអោយគាត់ដុត ហើយទៅមើលកូនរបស់គាត់ ហើយធម្មតាយើងក្មេងពរកូនរបស់គាត់មិនរួចចឹងហើយគេវ៉ៃឯងទៀតហ៎!! វេទនាជីវិតបងប្អូន។

ក៖ ចាស!ចឹងកូនពៅទៀត!

ខ៖ ហ្នឹងហើយ! តែថាកូនពៅមែនតែកូនពៅហត់ណាស់!

ក៖ ចាសចឹងសម្រាប់កាលពីមុនឡើយបងស្រីឃើញទិដ្ឋភាពគ្រួសាររបស់បងយ៉ាងម៉េចដែរនៅកាលនុង?

ខ៖ ខ្ញុំគិតថាគ្រួសាររបស់ខ្ញុំជាអ្នកលំបាកចឹងណា ហើយចឹងមកដល់ពេលឥឡូវនេះគាត់មានរាងបានធូរធារជាងមុនអីចឹងណា មិនបាននឹកស្មានថាហ្នឹងមានថ្ងៃហ្នឹងនោះទេ!

ក៖ ចឹងនេះដោយសារតែការតស៊ូ!

ខ៖ ចាស!ហ្នឹងហើយ!

ក៖ ហើយចឹងឪពុកម្តាយរបស់អ៊ីតើគាត់បានស្លាប់អស់ហើយ?

ខ៖គាត់ស្លាប់អស់ហើយ!

ក៖ អ៊ីមកដល់ពេលឥឡូវនេះតើមានអាយុប៉ុន្នានដែរហើយ?

ខ៖ ខ្ញុំ៤៤!

ក៖ ចុះថ្ងៃខែឆ្នាំកំណើតរបស់អ៊ីតើមានចាំដែរឬទេ?

ខ៖ ខ្ញុំកើតនៅថ្ងៃ២ខែ២ឆ្នាំ៧៦!

ក៖ ចុះឆ្នាំខ្មែរដូចជាឆ្នាំជូតឆ្លូវខាលថោះ?

ខ៖ អត់មានចាំនោះទេ!អូខ្ញុំចាំ ខ្ញុំកើតឆ្នាំរោង!

ក៖ អូ! ចឹងដល់ពេលហើយបងប្អូនអ៊ីផ្សេងទៀតតើអ៊ីមានបានចាំឆ្នាំកំណើតរបស់គាត់ទេ?

ខ៖ អត់មានបានចាំនោះទេ !

ក៖ហើយចុះដល់ពេលឪពុកម្តាយរបស់អ៊ីក៏អត់មានបានចាំដែរណ៎ថ្ងៃខែឆ្នាំកំណើតរបស់គាត់?

ខ៖ ចាសអត់មានចាំនោះទេ!

ក៖ ចឹងកាលនុងតើគាត់មានអាយុប៉ុន្នានតើអ៊ីមានបានដឹងដែរឬទេ?

ខ៖ ម្តាយរបស់ខ្ញុំកើតនៅឆ្នាំ៨០!

ក៖ ចុះចឹងឪពុកគាត់ស្លាប់តាំងពីជំនាន់ប៉ុលពត?

ខ៖ ឪពុកគេយកទៅសម្លាប់នៅតាំងពីកាលជំនាន់ប៉ុលពត

ក៖ អ៊ីចឹងកាលហ្នឹងទាន់ជំនាន់ប៉ុលពតដែរឬទេ?

ខ៖ កាលនោះគឺនៅជំនាន់ប៉ុលពតតែថាយើងអត់មានបានចាំចឹងណា នោះចៅរបស់ខ្ញុំបានដើរមុនហ្នឹងមិញហ៎ មានតូចជាងហ្នឹងទៀតហ៎

ក៖ ចឹងបានអឺ! ទើបតែថាបានដាច់ពីប៉ុលពត?

ខ៖ ហ្នឹងហើយទើបតែបាន២ឆ្នាំ!

ក៖ចឹងបានអ៊ីបានឃើញទិដ្ឋភាពគ្រួសារលំបាកណាអ៊ី?

ខ៖ ចាស!

ក៖ ហ្នឹង

ខ៖ ហ្នឹងដឹងក្តីមកគឺបានដឹងថាឪពុកម្តាយរបស់ខ្ញុំបានលំបាករហូត!ហើយយើងចេះតែបានឃើញគាត់យំចឹងណា ដល់ពេលដែលមេឃភ្លៀងខ្លាំងគាត់បានដេកអោបកូនយំហើយច្រៀងចឹង!

ក៖ ហ្នឹងហើយចឹងជីវិតម្នាក់ៗគឺខុសៗគ្នាតែថាយើងត្រូវតែមានការតស៊ូ! ចឹងសរសើរអ៊ីនិងក្រុមគ្រួសារដែរខំប្រឹងរហូតមក !ចាសចឹងអឺសម្រាប់ជីវិតឥឡូវនេះអ៊ីមានបានឆ្លងកាត់ការងារពីរគឺការងារធ្វើក្រចក​និងការងារធ្វើការនៅអង្កការ?

ខ៖ ចាស

ក៖ ចឹងអ៊ីគិតថារាល់តែថ្ងៃហ្នឹងបានស្រលាញ់ការងារហ្នឹងដែរឬទេ?ឬក៏មានបំណងប្រាថ្នាទៅធ្វើការងារអ្វីផ្សេង?

ខ៖ ខ្ញុំបំណង់ប្រាថ្នារបស់ខ្ញុំនោះគឺខ្ញុំចង់ដូចថាបើសិនជាខ្ញុំមានផ្ទះ គឺខ្ញុំចង់នៅផ្ទះវិញ ខ្ញុំចង់ឈប់ធ្វើការចឹងណា!

ក៖​ចាស!ហើយអឺបំណងប្រាថ្នារបស់អ៊ីហ្នឹង សព្វថ្ងៃហ្នឹងទើបតែបានសន្សំថវិការនោះទេ ដើម្បីបើក?

ខ៖ វាបើកមិនទាន់កើតនោះទេទាល់តែពេលទៅក្រោមយើងនៅត្រូវការលុយ យើងនៅត្រូវការលុយនៅធ្វើផ្ទះសំបែងអីចឹងណា! ហើយណាមួយខ្ញុំម៉េម៉ាយហើយបានចិញ្ចឹមកូនទាំង៤នាក់ទៀតចឹង ខ្ញុំអត់ទាន់មានលុយសោះ! ខ្ញុំអត់មានលុយសល់នៅសម្រាប់ធ្វើផ្ទះហ្នឹងនោះទេ មើលព្រោះប្រាក់ខែមានតែ២០០ ហើយចឹងថាចាយសឹងតែអត់មានគ្រាប់ហើយបានមកវិញ! មានតែខ្ចីគេបន្ថែមពីលើ!

ក៖​ចឹងការងារអ៊ីតើគាត់មានអោយធ្វើអ្វីគេខ្លះដែរ?

ខ៖ និយាយរួមទៅការងារអនាម័យអ្នកគ្រូដឹងស្រាប់ហើយ ថាធ្វើនៅផ្ទះនោះមាន៣ជាន់២ល្វែង វាមាន៧បន្ទប់ទាំងអស់! យើងត្រូវបូសជូត! ពេលព្រឹកចឹងត្រូវហត់សឹងតែថា៣ទៅ៤ម៉ោងពេញ! ពេលថ្ងៃចឹងយើងត្រូវតែយាមនៅអូហ្វិសនៅខាងក្រោមហ្នឹងចឹង! ពេលដែលគេមកនោះគេត្រូវទទួលហើយជួបនិងលោកនាយយកអីចឹងខ្ញុំត្រូវសួរ ចឹងយើងនាំគេដាក់បន្ទប់អីចឹងទៅណាតែថាដឹងតែដល់ពេលព្រឹកយើងនាំគេបូសសំអាត។

ក៖ ចាស

ខ៖ (គាត់ប្រាប់ស្រែកប្រាប់កូនគាត់ថា៖ រចនាអត់វ៉ៃគេនោះទេកូន!)

ក៖ ចាសចូលម៉ោងប៉ុន្នានហើយចេញម៉ោងប៉ុន្នានដែរការងារ?

ខ៖ ខ្ញុំបានចូលនៅម៉ោង៧កន្លះ ប៉ុន្តែយើងអត់មានដែរបានដល់ម៉ោង៧កន្លះនោះទេ តែថាដល់ម៉ោងមុននឹងដឹងតែខ្ញុំងើបមុខទឹកហើយ!

ក៖ ហឹម

ខ៖ ចឹងនៅម៉ោង៤កន្លះខ្ញុំចេញ!

ក៖ អត់មានថ្ងៃសៅរ៏អាទិត្យទេ?

ខ៖ ធ្វើពីថ្ងៃច័ន្ទដល់ថ្ងៃសុក្រ

ក៖ ចាស!

ខ៖ ដល់ពេលនៅថ្ងៃសៅរ៏និងអាទិត្យនៅផ្ទះ!

ក៖ ចឹងតើអ៊ីបានអីគេជិះទៅអ៊ី?

ខ៖ នោះ!

ក៖ ហាសៗចឹងបានកូនបានប៉ុន្នាននាក់ដែរ?

ខ៖ នោះកូនរបស់ខ្ញុំបាន៤នាក់!  
ក៖ ចឹងកូនរបស់អ៊ីមានអាយុប៉ុន្នានហើយមានឈ្មោះអ្វីគេខ្លះដែរ?

ខ៖ កូនរបស់ខ្ញុំមីបងមានឈ្មោះថាសុខស្រីម៉េង! ហើយមីទី២ឈ្មោះសុខសេងហុង ហើយដល់ពេលមីទី៣ឈ្មោះ សុខអាន ហើយទី៤សុខស្រីកា។

ក៖ អ៊ីម៉េចបានដាក់ឈ្មោះអោយកូនទាំងអស់ចឹងតើមានអត្តន័យយ៉ាងម៉េចដែរ?

ខ៖ អត់មានថាអត្តន័យយ៉ាងម៉េចនោះទេខ្ញុំចាំមើល ដឹងថាពេលខ្ញុំមានកូនខ្ញុំស្រលាញ់កូនឈ្មោះអាម៉ីៗចឹងណា ខ្ញុំកូន២នាក់ដែរខ្ញុំស្រលាញ់គឺស្រីកា១និងអាម៉ី១ បើសិនជា២នោះគឺប៉ារបស់គាត់ជាអ្នកដាក់។

ក៖ អូចែកគ្នាចឹងវិញ!

ខ៖ ចាសហ្នឹងហើយ

ក៖ ចាសហើយចឹងអ៊ីកាលពីមុនដំបូងអ៊ីបានរៀបអាពាហ៏ពិពាហ៏ហ្នឹង តើអ៊ីបានស្រលាញ់គ្នាឬក៏ឪពុកម្តាយជាអ្នកដែលរៀបចំអោយ?

ខ៖ ដោយស្រលាញ់គ្នាដោយខ្លួនឯងអត់មានឪពុកម្តាយជាអ្នករៀបចំនោះទេ។

ក៖ ចឹងអត់មានបានរៀបការនោះទេចឹង?

ខ៖ ខ្ញុំអត់មានបានរៀបការនោះទេ!គ្រាន់តែថាបានសែនគំរប់ចឹងណា

ក៖ ចុះមានចុះអិតាស៊ីវិលអត់អ៊ី?

ខ៖ អត់ទេ

ក៖ ចុះតើមូលហេតុអ្វីបានជាអ៊ីមិនចង់ចុះ?

ខ៖​នៅកាលនុងអ្នកគ្រូអើយ កាលនោះដូចថាខ្ញុំជាក្មេងឆោតនៅជនបទម្នាក់ចឹងណា អត់មានដឹងថាគេចុះអិតាស៊ីវិលយ៉ាងម៉េចនោះទេ អត់មានដឹងរលីង!អត់ដឹងតែម្តង មានតែប័ណ្ណគ្រួសារហ្នឹង។

ក៖ ចាស!អឺ!! ហើយអ៊ីចង់ចុះដែរអត់?

ខ៖ ចុះអ៊ីបើសិនជាប្តីរបស់ខ្ញុំនិងខ្ញុំបែកបាក់គ្នាហើយ គាត់ស្លាប់បាត់១៣ឆ្នាំហើយ

ក៖ ចឹង១៣ឆ្នាំហើយ

ខ៖ ចាស

ក៖ ដោយសារមូលហេតុអ្វីដែរ?

ខ៖ និយាយរួមចឹងទៅខ្ញុំនិងប្តីខ្ញុំគាត់មានផ្ទុកមេរោគចឹងណាតែខ្ញុំអត់មានបានដឹង!

ក៖​ចាស

ខ៖ ចាស

ក៖​អឺ!និយាយទៅតែកូនៗគាត់អត់មានបញ្ហាអ្វីនោះទេណ?

ខ៖ ចាស!

ក៖ ចឹងបានអង្កការគេមកជួយ?

ខ៖ ចាស

ក៖ តើមានបានអង្កការអ្វីគេមកជួយដែរ?

ខ៖ និយាយពេលមុនមានអង្កការតែថាមកដល់ពេលឥឡូវហ្នឹងគឺអង្កការគេបិតអស់ហើយកាលពីមុនមានអង្កម៉ារណល ដល់ចឹងបានចប់ហ្វានចឹងទៅក៏គេបិតបាត់ទៅ ។

ក៖ ចាសអ៊ី! ចឹងចូលរួមសោកស្តាយសូមទោសដែរអ៊ីដែរបានលឺចឹងណា!

ខ៖ ចាសអត់អីទេ!

ក៖ និយាយទៅមើលមិនឃើញ!

ខ៖ ហើយនៅកាលនុង! ខ្ញុំជាក្មេងឆោតទៀតណា ខ្ញុំបានធ្លាប់និយាយប្រាប់ប្តីថា គាត់ជាមេជាងសំណង់ចឹងណា គាត់បានដើរទៅគ្រាប់ខេត្តទាំងអស់តែគាត់បានទៅ ហើយចឹងប្តីរបស់ខ្ញុំគាត់ស្អាត! គាត់ជាកូនយួនកាត់ចិនហើយមិនមែនខ្មែរទៀត! ដល់ចឹងទៅធម្មតាធ្វើការសំណងតែងតែមានស្រីៗសំណង់ហើយ ហើយចឹងគេចេះតែស្រលាញ់គាត់! តាមដល់ផ្ទះ! ហើយខ្ញុំដូចជាស្រីល្ងង់ចឹងណាប្រាប់ប្តីថាអោយចេះប្រើសោមជាមួយនឹងគេចឹងណា ទីបំផុងគាត់យកស្រោមហ្នឹងមកប្រើជាមួយនឹងយើង! ហើយខ្ញុំគិតថាបើសិនជាខ្ញុំគិតថាខ្ញុំប្រើស្រោមជាមួយនឹងគាត់រហូតក៏ខ្ញុំអត់មានបញ្ហាហ្នឹងកើតឡើងចឹងណា ចេះតែសំឡត់ប្តីខ្លួនឯងថាបងឯងប្រើស្រោមជាមួយនឹងគេ តែកុំប្រើស្រោមជាមួយនឹងខ្ញុំ ព្រោះអីខ្ញុំមិនមែនស្រីទៅណានៃចឹងណា ខ្ញុំមិនជាស្រីអារ័តអារាយចឹងណា ខ្ញុំជាស្រីរបស់បងឯងចឹងណាធ្លាប់ប្រាប់គាត់ដែរ! ចឹងគាត់ធ្វើតាមយើងណា គាត់ចេះតែជឿជាក់គេថាអត់មានអីកើតឡើងចឹង! ។

ក៖ ចាសហើយដល់ពេលចឹងអឺ! បងស្រីតែម្តងណា តើទទួលដឹងថាយ៉ាងម៉េចបានដឹងថាគាត់មានផ្ទុកជំងឺហ្នឹង?

ខ៖ ចាំមើលគាត់ចេះតែក្តៅ ញ៉ាក់ ហើយរងារ ក្តៅញ៉ាក់រងារចឹងហើយគាត់អត់មានបានទៅពេទ្យរដ្ឋនោះទេ គាត់បានទៅពេទ្យឯកជន ដល់ពេលទៅពេទ្យឯកជន គេអត់មានមើលអាហ្នឹងនោះ គេអត់មានជួសមើលអាហ្នឹងមើលអោយយើងនោះទេ ដល់រហូតតែពេលគាត់បានឈឺនៅដំណាក់កាលចុងក្រោយបានគាត់ចូលពេទ្យរ៉ីសស៊ីហើយបានពិនិត្យទៅមើលឃើញ! ហើយចឹងខ្ញុំឆ្កួតឡើង៣ឆ្នាំណា! ឆ្កួតខ្ញុំធ្វើការ កាលពីពេលមុននោះខ្ញុំនៅជាមួយនឹងគាត់! ខ្ញុំធ្វើក្រចករហូត ខ្ញុំអត់មានធ្វើការងារអនាម័យហ្នឹងនោះទេ ខ្ញុំយួរ ធ្វើក្រចកនៅតាមផ្ទះចឹងទៅណា! ដល់ពេលហើយគាត់ឈឺហើយខ្ញុំបាក់ទឹកចិត្តហើយចឹងខ្ញុំបានឈប់ធ្វើទាំងអស់! ខ្ញុំសុខចិត្តទៅធ្វើការងារទាំងយប់ទាំងថ្ងៃ ចិញ្ចឹមកូនរបស់ខ្ញុំនិងម្តាយខ្ញុំ នៅឯនុងចឹងណា មាន៥នាក់ហើយខ្ញុំជាអ្នកចិញ្ចឹមម្នាក់ឯង តាំងពីមីពៅនោះ២ឆ្នាំហើយមកដល់ពេលឥឡូវនេះវាមានអាយុ១៦ហើយណា ។

ក៖ ចឹងគាត់ពេលដែលបានដឹងថាជំងឺហ្នឹងផ្ទុកហើយចឹងបានបងនៅតែដឹងថាតើគាត់មានប្រាប់ដល់បងដេស?

ខ៖ អត់មានប្រាប់នោះទេ!

ក៖ចឹងអត់មានប្រាប់ទៀត?

ខ៖ ហ្នឹងហើយ!

ក៖ ចឹងតើជំងឺហ្នឹងគេមានថ្នាំពន្យា!

ខ៖ ចាស!ហើយចឹងគាត់អត់មានប្រាប់នោះទេដល់ពេលទៅដល់ចូលពេទ្យរ៉ុសស៊ីបានដឹងណា ពេទ្យគេហៅខ្ញុំទៅប្រាប់

ក៖ ចាសហើយចឹងដឹងតើអ៊ីមានវិធានការអ្វីទៅ តើធ្វើអ្វីទៅនៅពេលហ្នឹង?

ខ៖​ពេលហ្នឹងចេះតែនឹកឃើញថា នឹកឃើញចេះតែតូចចិត្តខ្លួនឯងថាខ្ញុំអត់មានធ្វើអ្វីខុសនៅតែផ្ទះរកស៊ីហើយខ្ញុំចិញ្ចឹមបីបាច់រក្សាកូននៅផ្ទះចឹងណា តើមូលហេតុអ្វីបានជាខ្ញុំមានកុំហុសហ្នឹងកើតឡើងចឹងណា!​ខ្ញុំចេះតែគិតហើយគិត ដល់ពេលហើយគិតហើយគិតទៀត! គិតហើយខ្ញុំ១ថ្ងៃៗគឺខ្ញុំយំឡើងហើមភ្នែកអស់ហើយ! មិនមែនដូចជានៅពេលឥឡូវនេះណា

ក៖ ចាស!

ខ៖​ដល់ពេលឥឡូវនេះខ្ញុំគិតថាមុននិងក្រោយស្លាប់ដូចតែគ្នាចឹងណា

ក៖​ហ្នឹងហើយ!

ខ៖ ចឹងហើយខ្ញុំគិតចឹងទៅខ្ញុំបានរឹតតែគិតខ្ញុំតស៊ូចិញ្ចឹមកូនរបស់ខ្ញុំ

ក៖ ចាស!

ខ៖ បងស្រីរបស់ខ្ញុំគាត់បានឃើញចឹងគាត់បានបបួលខ្ញុំទៅនៅឯស្រុកវិញចឹងណា ហើយខ្ញុំថាខ្ញុំអត់មានទៅនៅនោះទេ ខ្ញុំតស៊ូ! ចិញ្ចឹមកូនរបស់ខ្ញុំនៅឯភ្នំពេញ ខ្ញុំធ្លាប់ប៉ងប្រាថ្នាថាលំបាកយ៉ាងម៉េច ខ្ញុំសុតចិត្តលំបាកនៅឯភ្នំពេញហ្នឹង ព្រោះអីនៅស្រែតែថាយើងលំបាកហើយគឺវាលំបាកចឹងវាទំរាំតែបានញ៉ាំនោះវាមិនងាយនោះទេ!ចឹងទំរាំតែថាបានជិះទៅដល់ចឹងទៅណា (គាត់និយាយប្រាប់គេខាងក្រៅថា៖ហើយចឹងបើសិនជាធាក់មិនឆេះនោះម៉ូតូធូដេអញហ៎!)

ក៖ចាសដល់ពេលចឹងមកតើអាយុប៉ុន្នានដែរបានដឹងពីគាត់មានផលិតផលវិជ្ជាមានចឹងមក?

ខ៖ ចាសគាត់អាយុ៣២

ក៖ ចឹងបានបន្ទាប់ពីនុងមក​តើមានអាយុប៉ុន្នានដែរបានគាត់អនិច្ចកម្ម?

ខ៖ និយាយទៅគាត់ស្លាប់នៅអាយុ៣២ហ្នឹងតែម្តងអាយុ គាត់បានចូលនៅ២០០៧បានតែ៤ថ្ងៃនោះទេ គាត់ស្លាប់នៅ២០០៧!

ក៖ ចឹងនៅពេលគាត់មានផ្ទុកជំងឺអវិជ្ជាមានហ្នឹងមកអត់មានថ្នាំអីព្យាបាយទេ ចឹងមានតែគាត់ដល់កំរិតចុងក្រោយហើយចឹង?

ខ៖ និយាយទៅជំងឺដែលបូកសព្វបែបយ៉ាងទាំងអស់តែម្តង។

ក៖ ចាស!

ខ៖ គាត់កែលអត់មានបានឡើងទេ គាត់សំខាន់ទី១នោះគឺថាថ្លើមរបស់គាត់ហ្នឹងតែម្តង គាត់ឡើងលឿងតែម្តងណាថ្លើមរបស់គាត់! លឿងដល់សាច់ទៀត ចឹងគ្រូពេទ្យគេថាវាមានថ្នាំហើយក៏ប៉ុន្តែ មានតែអឺ អង្កការម៉ារាណលគេបានចូលមកនោះចឹងមិនមានថ្នាំហ្នឹង ដល់ចឹងគាត់ទប់អត់មានបានឈ្នះនោះទេ ដោយសារតែគាត់ថ្លើម! និងសួតរបស់គាត់ចូលទឹករហូត ដល់ពេលតំរង់នោមរបស់គាត់ គឺអត់មានដំណើរការនោះទេ គេសុងរហូតចឹងណា! ដូចថាដំណាក់កាលជាប់ចុងក្រោយណា! គេកាលនុងឈឺជាមួយនឹងប្តីរបស់ខ្ញុំគឺគេបានជាទាំងអស់!ទៅតែគាត់១ ចុះបើសិនជាគេមានតិចៗគេបានទៅពិនិត្យមើលចឹងណា! បើសិនជាគាត់ទៅឡើងដើរលែងរួចហើយនុងបានគាត់ទៅពេទ្យរ៉ុសស៊ី!

ក៖ គាត់អត់មានប្រាប់ហើយនិយាយគ្នាដែរ អឺស! និយាយទៅដំណើរជីវិតណាមនុស្សម្នាក់ៗចេះតែជួបរឿងដែរ មិនអាចស្មានទុកមុនហ្នឹង។

ខ៖ ចាស! ហើយសម្រាប់ខ្ញុំវិញគឺខ្ញុំមិនដែលបានលាក់នោះទេ! ខ្ញុំដែលមានផ្ទុកចឹងក៏ខ្ញុំមិនដែលបានលាក់នោះដែរ ខ្ញុំគិតថាបើសិនជាគេបានស្អប់ខ្ញុំចឹងដោយសារខ្ញុំផ្ទុក ក៏ខ្ញុំមិនខ្វល់ដែរ!

ក៖ ចឹងធ្វើតែល្អ!

ខ៖ ចាសហ្នឹងហើយ!

ក៖ ហើយបងស្រីតើពេលអ៊ីបានជួបនឹងបញ្ហាហ្នឹងភ្លាមរយៈពេល៣ខែពេលដែលអ៊ីកាត់ចិត្តអត់បានចឹងណា តើមានរឿងអ្វីដែលបានធ្វើអោយអ៊ីកាត់ចិត្តបាន?

ខ៖ ដល់ពេលនុងមានអង្កការម៉ារាណលនេះគេមានទីព្រឹក្សាអោយយើង ដល់ចឹងហើយខ្ញុំមានលោកគ្រូពេទ្យ១នាក់នៅក្នុងពេទ្យរ៉ុសស៊ីហ្នឹងណា គាត់ជាអ្នកដែលផ្ទុកដែរ ចឹងគាត់បានតែងតែនិយាយហើយគាត់បានតែងតែលួងលោមចិត្តរបស់ខ្ញុំហើយពន្យល់ថា ហែងគិតទៅមើលថាមិនមែនមានតែហែង១នោះទេ! មានទូរទាំងប្រទេសក៏គេមានទាំងអស់ គ្រាន់តែថាបើសិនជាប្រទេសរបស់គាត់បើសិនជាគេមានជំងឺហ្នឹងគេអត់មានធ្វើការងារអីនោះទេរដ្ឋគេចិញ្ចឹមចឹងណា បើសិនជាប្រទេសខ្មែរគឺថាត្រូវធ្វើការ គេមានហែងក៏មានដែរហែងគិតទៅ! ឈឺអីចឹងណា! ដល់ពេលចឹងខ្ញុំធ្លាប់លំបាកហើយបានធ្លាប់លេបថ្នាំស្លាប់ខ្លួនចឹងណា!

ក៖ ហឹមអ៊ី!ចឹងអត់ជោគជ័យ

ខ៖ ហ្នឹងហើយ

ក៖ ចឹងអ៊ីនៅកាលនុង! តើលេបថ្នាំយ៉ាងម៉េចដែរ?ទៅទិញថ្នាំ?

ខ៖ អត់បានមានលេបថ្នាំនោះទេ ខ្ញុំដើរទិញលេបថ្នាំប្រហែលជា១០គ្រាប់ហើយកូនរបស់ខ្ញុំឡើងទៅទាន់។

ក៖ ចឹងបានយកទៅពេទ្យ?

ខ៖ ចាស!

ក៖ ចាស! ចឹងលំបាកនៅក្នុងខ្លួនអី និយាយទៅខ្ញុំសុំទោសដែលលឺចឹង​តែនិយាយជារឿងពិតដើម្បី…

ខ៖ ហ្នឹងហើយខ្ញុំនិយាយពិតទាំងអស់តែម្តង

ក៖ ចាសដើម្បីទុកអោយកូនចៅជំនាន់ក្រោយយើងជាបទពិសោធន៏ជីវិតពិតៗចឹងអោយគាត់ខំប្រឹងហើយបានដឹងមុនចឹងណា កុំអោយកូនចៅជំនាន់ក្រោយទៀតវានៅមានវិបត្តិសារី ហើយចឹងដែលបានផុតពីរឿងហ្នឹងហើយអ៊ីរឹងម៉ាំង ឡើងវិញចឹងណា ហើយបានធ្វើអោយខ្លួនឯងបានចិញ្ចឹមកូនឡើងវិញចឹងណា។

ខ៖ចាស

ក៖ ចឹងដល់ពេលក្រោយមក! ដល់ពេលអ៊ីបានជួបរឿងអស់ហ្នឹងហើយ បានមានជួបរឿងទាំងអស់ហ្នឹងហើយ ចាសហើយមានក្តីស្រមៃចង់មានផ្ទះមួយណាអ៊ី!

ខ៖ ចង់តើ

ក៖ ហើយទុកអោយកូន ចង់មានមុខរបររកស៊ីណ៎

ខ៖ ចាស

ក៖ ចាសចឹងតើមានរឿងអ្វីដែលបានធ្វើអោយអ៊ីពិបាកចិត្តជាងគេនៅក្នុងជីវិតរបស់អ៊ីដែរ?

ខ៖ និយាយរួមចឹងទៅ ក្តីស្រមៃរបស់ខ្ញុំបើសិនជាខ្ញុំធ្វើផ្ទះធ្វើអីហើយ កូនខ្ញុំមានផ្ទះមានសំបែងនៅចឹងណា គឺខ្ញុំសប្បាយចិត្តហើយ! ដល់ចឹងខ្ញុំមានមុខរបរអ្វីដែលមានពិតប្រាដកចឹងណា តែនៅតែកូនស្រីខ្ញុំមានកូនស្រី៣នាក់ហើយនិងមានកូនប្រុស១នាក់តែថាប្រុសហ្នឹងវាធ្វើអីធន់អត់មានត្រូវបានអីហ្នឹងគេនោះទេ ណាមួយនៅកូនប្រុស១ហ្នឹងហើយដល់ពេលកូនស្រីរបស់ខ្ញុំគឺខ្ញុំចេះតែបានរុញជំនាញ! ព្រោះអីវាមានជំនាញដូចជាខ្ញុំទាំងអស់!

ក៖ ចាស!ហ្នឹងហើយអ៊ី ហើយដល់ពេលកូនៗរបស់អ៊ីហ្នឹងតើមានអង្កការណាជួយហើយតើគាត់មានបានរៀនយ៉ាងម៉េចដែរ?

ខ៖ គាត់រៀនបានត្រឹមថ្នាក់ទី១០

ក៖ ចាសចឹងគាត់បានត្រឹមថ្នាក់ទី១០ទាំងអស់?

ខ៖ ចាស

ក៖ ចាសចឹងតើពួកគាត់ទាំងអស់គ្នាសុតតែជាកូនល្អទាំងអស់មិនបានធ្វើអោយអ៊ីលំបាកចិត្តនោះទេហេស?

ខ៖ តែវាបានលំបាកខ្លះដែរ​មិនថាមិនបានអត់នោះទេ! ធម្មតាក្មេងនៅភ្នំពេញចឹងយើងអត់មានថាភ្លេចយើងនោះទេ ហើយយើងគឺជាម្តាយចឹងណា វាអត់មានខ្លាចយើងនោះទេ ខ្ញុំកូនគឺខ្ញុំចង់អោយវាបានរៀនចប់ត្រឹមថ្នាក់ទី១២ទាំងអស់ តែថាមកពីកូនរបស់ខ្ញុំ ចុះកាលនុងវាបានឃើញខ្ញុំលំបាកនោះចឹងហើយវាបានចេះតែដើរទៅរើសអែបចាយចឹងណា ដល់ចឹងចេះតែវ៉ៃកូនចឹងណាថាបើសិនជាទោះខ្ញុំលំបាកយ៉ាងណាក៏ដោយ!ម៉ែអត់មាអោយកូនទៅរើសអែបចាយនោះទេ ចឹងកូនប្រឹងរៀនចឹងទៅអនាគតកូន ដល់ពេលចេះចឹងទៅការងារលុយនិងការងារមិនអាចអ្នកណាគេលួចបាននោះទេ ខ្ញុំធ្លាប់ប្រដៅកូនសព្វគ្រាប់បែបយ៉ាង ជីវិតរបស់ខ្ញុំណាគឺខ្ញុំដើរ នាំកូនទៅរៀន ហើយខ្ញុំបានប្រាប់វាថាជីវិតរបស់ម្តាយគឺលំបាកប៉ុណ្ណឹងហើយ ចឹងហើយម្តាយអត់មានចង់អោយកូនលំបាកជាងម៉ែទៀតនោះទេ! ម្តាយធ្លាប់ជួប!

ក៖ ចាស! ហើយគាត់ប្រាប់អ៊ីយ៉ាងម៉េចវិញ?

ខ៖ គាត់អត់មានមាត់គាត់ចេះតែថា ម៉ែអើយៗ កាលនុងផ្ទះរបស់ខ្ញុំវានៅក្រោមនោះហើយវាបានចេះតែមើលផ្ទះហើយថាម៉ែផ្ទះគេនោះចឹងណា វាធ្លាប់និយាយថា ដល់ពេលខ្ញុំធំទៅខ្ញុំនឹងរកលុយទិញផ្ទះអោយម៉ាក់ឯងនៅអីចឹងណា នេះវាចេះតែបាននិយាយចឹងទៅណា! ដល់ពេលចឹងយើងអត់មានដឹងថានៅថ្ងៃមុនមិនដឹងថាយ៉ាងម៉េចនោះ!

ក៖ ចាសអ៊ីចឹងជីវិតរបស់អ៊ីមាន៤០ឆ្នាំជាងហើយចឹងតើអ៊ីមានបានគិតថាជីវិតរបស់អ៊ីមានការផ្លាស់ប្តូរយ៉ាងម៉េចខ្លះដែរ?

ខ៖ មានការផ្លាស់ប្តូរតើខ្ញុំមកដល់ពេលឥឡូវនេះតែងតែថាគិតថាបើសិនជាខ្ញុំមិនបានគិតនោះគឺមានតែប៉ុណ្នឹងហើយបើសិនជាំគិតនោះគឺមានតែប៉ុណ្ណឹងចឹងណា បើសិនជាអត់ពីនេះសប្បាយចិត្តចឹងទៅបានរស់បានយូរបានឃើញមុខកូនចៅ។

ក៖ ចុះតើមានរឿងអ្វីដែលបានធ្វើអោយអ៊ីចង់ចាំជាងគេមិនអាចបំភ្លេចបានសោះឡើយ?

ខ៖ កាលពីមុនមកមិនបានដល់ពេលឥឡូវនេះណា! ចុះគេខ្លាចយើងអីចឹងទៅណា គេទាក់ទងកាលពីមុននិយាយរួមចឹងទៅ គេរើសអើមចឹងណា គេរើសអើមច្រើនមិនបានដូចជានៅពេលឥឡូវនេះឯណា! តែខ្ញុំគិតថាខ្ញុំមិនខ្វល់ព្រោះអីខ្ញុំ!ទៅធ្វើការ ហើយដល់ពេលខ្ញុំចេញពីធ្វើការមកគឺខ្ញុំបានធ្វើការងារផ្ទះខ្ញុំអត់មានសូវទៅឯណា គិតពីអីនោះទេ! ខ្ញុំគិតថាខ្ញុំត្រូវធ្វើយ៉ាងម៉េចដើម្បីចិញ្ចឹមកូនចឹងណា!

ក៖ ចាស

ខ៖ ចាស

ក៖ ចឹងមានតែប៉ុណ្ណឹងនោះទេ?

ខ៖ ហ្នឹងហើយដល់ពេលចេះតែគិតថា! ពេលដែលគេដឹងហើយគេស្អប់ខ្ញុំក៏ខ្ញុំមិនទៅខ្វល់សំខាន់!ជីវិតរបស់ខ្ញុំតស៊ូសម្រាប់កូនចឹងណា

ក៖ ត្រូវហើយអ៊ីចឹងនៅពេលទំនេរៗតើចូលចិត្តធ្វើអ្វីដែរ?

ខ៖ ទំនេរៗគឺខ្ញុំចូលចិត្តធ្វើការ និយាយរួមចឹងទៅនៅថ្ងៃសៅរ៏អាទិត្យវិញគឺបើសិនជាភ្ញៀវហៅទៅធ្វើក្រចកនោះក៏បានទៅធ្វើក្រចកហ្នឹងគចឹងទៅណា បើសិនជាគេអត់មានហៅទៅគឺបានទៅអង្គុយក្រោមស្ពានអីចឹងទៅណា ព្រោះអីបើសិនពេលនុងគឺក្តៅពេកហ៎ចឹងហើយអត់កើត។

ក៖ ចាសត្រូវហើយអ៊ីចឹងនៅផ្ទះរាល់ថ្ងៃហ្នឹងតើមានការលំបាកអ្វីគេខ្លះដែរ?

ខ៖​ និយាយរួមចឹងទៅវាមានការលំបាកនឹងក្តៅអីចឹងណា!ក្តៅហើយទី១ ហើយវាមានបន្ទប់ទឹករួមចឹងទៀត ដល់ចឹងក្តៅដេកអត់បាន វារញ៉េរញ៉ៃអីចឹងណា ហើយបានភ្លងឡានម៉ូតូចឹងហើយវាអត់មានសូវបានគេងនោះទេ!

ក៖ ចាស!

ខ៖ តែបើសិនជាគិតយើងនៅឯនេះចឹងទៅក៏វាស្រួលព្រោះអីយើងអត់មានលុយថ្លៃផ្ទះ អត់មានអស់លុយថ្លៃទឹកថ្លៃភ្លើងចឹងណា ហើយថាបើសិនជាយើងទៅជួលផ្ទះគេនោះវាអស់លុយ ហើយកូនប៉ុណ្ណឹង គឺសឹងថាចាយវាមិនគ្រាប់។

ក៖ ហ្នឹងហើយ!

ខ៖ ចាសដល់ចឹងតែបានទ្រាំនៅទាំងលំបាក!

ក៖ ហើយចុះអ៊ីចុះសម្រាប់ខ្លួនឯងតែម្តងណា​តើអ៊ីមានបានគិតថា មានគម្រោងអីសម្រាប់កូនៗឬក៏មានគម្រោងអីសម្រាប់នឹងបន្តដំណើរជីវិតរបស់អ៊ីចឹងណា?

ខ៖ គម្រោងរបស់ខ្ញុំគឺថាខ្ញុំបានចុងទៅខាងស្រុកខ្ញុំវិញចឹងទៅចង់ធ្វើផ្ទះ តែបើសិនជាខ្ញុំធ្វើផ្ទះនោះក៏ខ្ញុំអត់មានលុយខ្លួនឯងនោះដែរ តែនេះគ្រាន់តែថាអោយកូនៗវា២នាក់នុងវាជួយចឹងទៅណា! មានតែលុយ​មានតែពឹងនៅលើធានាគារ ហើយវាអាចខ្ចីហើយអាចបង់រំលោះវិញចឹងទៅណាដល់ចឹងបង់រំលោះគេវិញចឹងទៅណា អត់មានគិតធ្វើស្អី ហើយដល់ពេលកូនរបស់ខ្ញុំវាអត់ទាន់ដឹងថាវាបានគិតយ៉ាងម៉េចនោះទេចេញចឹងណា ព្រោះអីរាល់ថ្ងៃវាបានដឹងថាវាមានផ្ទះបង់រំលោះច្រើនណាស់ចឹងហើយវាបានចង់បង់អីចឹងណា !

(គាត់និយាយក្រៅជាមួយនឹងកូនថា៖ កូនចង់ញ៉ាំការ៉េមទៀតហើយ ចុះប្រយ័ត្នដង្ហូបស៊ីធ្មេញ! ដល់ពេលយំឡើងយប់ទៀត! ) ចាសចឹងពេលយើងមានផ្ទះសម្បែងចឹងយើងមានសប្បាយចិត្តហើយវាធូរចិត្ត!

ក៖ ចាស! ត្រូវហើយអ៊ីចឹងអ៊ីតើជាចុងក្រោយតើអ៊ីមានពាក្យពេចន៏អ្វីដើម្បីធ្វើការផ្តាំផ្ញើដល់អ្នកដែលបានស្តាប់សម្លេងរបស់អ៊ីណា?

ខ៖ មានពាក្យពេចន៏អីនោះទេ គឺគ្រាន់តែថាខ្ញុំបានផ្តាំផ្ញើដល់កូនចៅជំនាន់ក្រោយថាអ្វីដែលការសិក្សា គឺល្អ ហើយណាមួយផ្តាំថា ពេលដែលដើរ​ត្រូវចេះការពារខ្លួនឯង!

ក៖ ហ្នឹងហើយអ៊ីដើម្បីបញ្ជៀស

ខ៖ ចាស

ក៖ ហើយអ៊ីចឹងអឺ! សម្រាប់ជាចុងក្រោយទៀត តើអ៊ីមានពាក្យអ្វីបន្ថែមឬក៏មានតែប៉ុណ្ណឹងនោះទេ?

ខ៖ ដល់ពេលពាក្យជាចុងក្រោយនោះគឺថាខ្ញុំអត់មានសូវចេះនិយាយពីពាក្យអាចុងក្រោយ!ហាសៗ

ក៖ ដូចថាអ៊ីចង់និយាយផ្តាំផ្ញើអោយកូនយ៉ាងម៉េច?នៅក្នុងចិត្តរបស់អ៊ីណា?

ខ៖ ខ្ញុំជាចុងក្រោយ!គឺអោយកូនចៅរៀននអោយបានច្រើនទៅ ក៏ថាចំណេះហ្នឹងគឺយើងបានប្រាក់ខែច្រើនទៅណាក៏ខ្ពស់ទៅណាក៏ថ្លៃថ្លូរចឹងណា!

ក៖ ចាស! ដើម្បីមានការងារល្អធ្វើចឹងណា

ខ៖ ចាសចេះតែផ្តែផ្តាំទៅតែប៉ុណ្ណឹងថាកូនចៅកុំអោយមានការផ្លើតផ្លើនជាមួយនឹងគេអីចឹងណា!នៅភ្នំពេញនេះដឹងស្រាប់ហើយ!

ក៖ ចាសខ្លាចណាស់អ៊ី

ខ៖ ចាសចេះតែខ្លាចនេះព្រោះអីខ្ញុំឃើញហ្នឹងភ្នែក! ឃើញគ្រាប់បែបយ៉ាងទាំងអស់!

ក៖ ចឹងអ៊ីអរគុណដល់អ៊ីបានច្រើនដែលអ៊ីបានអនុញ្ញាតអោយអ៊ីបានសម្ភាសនៅថ្ងៃនេះចឹងណា និងសូមថតរូបរបស់អ៊ីដើម្បីទុកនៅក្នុងគេហៈទំព័រដែលមានអាស្រ័យដ្ឋានwww.cambodianoralhistory.byu.eduដើម្បីទុកអោយកូនចៅជំនាន់ក្រោយគេបានចូលទៅស្តាប់ចឹងណាអ៊ី!

ខ៖ ចាស

ក៖ ចឹងអ៊ីអនុញ្ញាតតើហេស?

ខ៖​ចាស!

ក៖ ចាសអរគុណអ៊ីច្រើនអ៊ីចឹងជូនពរអ៊ីនិងក្រុមគ្រួសារជួបតែរឿងល្អ!ហើយនិងសុភមង្គលផងដែរ!